Szám: 1-10/2023.

9. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2023. november 30-i rendes, nyilvános ülésére**

**Tárgy:** A Zalaszentgróti Helyi Választási Bizottság tagjainak és póttagjainak megválasztása

**Tisztelt Képviselő-testület!**

Magyarország Alaptörvényének 35. cikk (2) bekezdése alapján „*A helyi önkormányzati képviselők és polgármesterek általános választását a helyi önkormányzati képviselők és polgármesterek előző általános választását követő ötödik év április, május, június vagy július hónapjában, az európai parlamenti képviselők választásával egyidejűleg kell megtartani.*” amelynek időpontját az Alaptörvény 9. cikk (3) bekezdésének e) pontja alapján a köztársasági elnök tűzi ki.

A választási eljárásról szóló 2013. évi XXXVI. törvény (a továbbiakban: Ve.) 6. §-ának a helyi önkormányzati képviselők és polgármesterek általános választására irányadó rendelkezései értelmében a választást úgy kell kitűzni, hogy a magyarországi szavazás napja a kitűzés napját követő 70. és 90. nap közé essen. Emellett a szavazást vasárnap kell megtartani azzal, hogy a szavazás napja nem eshet a [munka törvénykönyve](https://optijus.hu/optijus/lawtext/A1200001.TV#sid) szerinti munkaszüneti napra, továbbá húsvét- vagy pünkösdvasárnapra.

Az Európai Unió Tanácsának közleménye étemében a 2024. évi Európai Parlamenti választásokat a tagállamokban 2024. június 6. és 9. között kell megtartani.

A Ve. 332. § (2) bekezdése értelmében a választást az Európai Unió által meghatározott időszakon belüli vasárnapra kell kitűzni. Ha az Európai Unió által meghatározott időszakon belüli vasárnap a munka törvénykönyve szerinti munkaszüneti napra, húsvét- vagy pünkösdvasárnapra esik, az Európai Parlament tagjainak választását az Európai Unió által meghatározott időszakon belüli másik napra kell kitűzni.

A fenti szabályok figyelembevételével a 2024. évi helyi önkormányzati képviselők és polgármesterek, továbbá a nemzetiségi önkormányzati képviselők, valamint az Európai Parlament tagjainak közös eljárásban megtartásra kerülő választására az Nemzeti Választási Irodától kapott tájékoztatás szerint nagy valószínűség szerint 2024. június 9. napján fog sor kerülni.

A választás lebonyolításában lényeges hatáskörök címzettje és végrehajtója a helyi választási bizottság. A jelenleg működő Zalaszentgróti Helyi Választási Bizottságot Zalaszentgrót Város Önkormányzatának Képviselő-testülete a 102/2019. (VIII. 29.) határozatával választotta meg, amelynek megbízatása a Ve. 33. § (3) bekezdése szerint a következő általános választásra megválasztott választási bizottság alakuló üléséig tart.

A Ve. 23. §-a szerint **a helyi választási bizottságba 3 tagot és legalább 2 póttagot választ a települési önkormányzat képviselő-testülete** a helyi önkormányzati képviselők és polgármesterek általános választásának évét megelőző évben, október 1. és november 30. között választja meg; személyükre a helyi választási iroda vezetője tesz indítványt.

A Ve. 14. § (1) bekezdése értelmében a választási bizottságok (Nemzeti Választási Bizottság, területi választási bizottság, országgyűlési egyéni választókerületi választási bizottság, helyi választási bizottság, szavazatszámláló bizottság) a választópolgárok független, kizárólag a törvénynek alárendelt szervei, amelyeknek elsődleges feladata a választási eredmény megállapítása, a választások tisztaságának, törvényességének biztosítása, a pártatlanság érvényesítése és szükség esetén a választás törvényes rendjének helyreállítása.

A helyi választási bizottságnak csak az adott településen, közös önkormányzati hivatalhoz tartozó település választási bizottsága esetében a közös hivatalhoz tartozó bármely településen lakcímmel rendelkező, a központi névjegyzékben szereplő választópolgár lehet tagja.

A helyi választási bizottsági tagok és póttagok személyére vonatkozó indítványtétel kapcsán figyelembevételre került a Ve. összeférhetetlenségi szabályokat tartalmazó 18. §-a, miszerint a választási bizottságnak nem lehet tagja a köztársasági elnök, a háznagy, képviselő, alpolgármester, jegyző, másik választási bizottság tagja, választási iroda tagja, a Magyar Honvédséggel szolgálati jogviszonyban álló hivatásos és szerződéses katona, honvéd tisztjelölt, honvéd altiszt-jelölt, és a tényleges szolgálatot ellátó önkéntes tartalékos katona, jelölt, párt tagja, a választókerületben jelöltet állító jelölő szervezet tagja, a választókerületben induló jelölt hozzátartozója, [a központi államigazgatási szervekről, valamint a Kormány tagjai és az államtitkárok jogállásáról szóló törvény](https://optijus.hu/optijus/lawtext/A1000043.TV/tvalid/2023.5.26./tsid/) szerinti központi államigazgatási szervvel vagy a választási bizottság illetékességi területén hatáskörrel rendelkező egyéb közigazgatási szervvel kormányzati szolgálati jogviszonyban, politikai szolgálati jogviszonyban, biztosi jogviszonyban, szolgálati vagy más, munkavégzésre irányuló jogviszonyban álló személy a közalkalmazott, a munkavállaló és az egészségügyi szolgálati viszonyban álló személy kivételével.

A helyi választási bizottság tagjaira és póttagjaira vonatkozó javaslatomat a bizottság munkájában eddig résztvevő választópolgárok nyilatkozattételének figyelembevételével teszem meg.

Felhívom a Tisztelt Képviselő-testület figyelmét, hogy a Ve. 25. §-a szerint **a választási bizottság tagjaira és póttagjaira tett indítványhoz módosító javaslat nem nyújtható be, megválasztásukról egy szavazással dönt a képviselő-testület.**

A tagok és póttagok előzetesen írásban nyilatkoztak arról, hogy a jelöltséget elvállalják, velük szemben a Ve. 18. § (1) és (2) bekezdéseiben foglalt összeférhetetlenség nem áll fenn.

Az érintettek előzetesen hozzájárultak az előterjesztés nyílt ülésen történő tárgyalásához.

A fentieket figyelembe véve kérem a Tisztelt Képviselő-testületet, hogy a határozati javaslatban megjelölt választópolgárokat a Zalaszentgróti Helyi Választási Bizottság tagjainak és póttagjainak válassza meg.

**Határozati javaslat**:

Zalaszentgrót Város Önkormányzata Képviselő-testülete a választási eljárásról szóló 2013. évi XXXVI. törvény 23. §-ában foglaltak alapján a Zalaszentgróti Helyi Választási Bizottság tagjainak, illetve póttagjainak az alábbi személyeket választja meg:

Tagok:

* Hidegné Nagy Ilona, 8790 Zalaszentgrót, Platán tér 3/B. 1. em. 4. a.
* Husz Ildikó Margit, 8790 Zalaszentgrót, Kisszentgróti u. 5.
* Kissné Dr. Varga Veronika, 8790 Zalaszentgrót, Dózsa Gy. u. 13. szám alatti lakos.

Póttagok:

1. Bődi Iván Imre, 8790 Zalaszentgrót, Mező Ferenc u. 8.
2. Lázár Gyöngyi, 8790 Zalaszentgrót, Bocskai u. 27. szám alatti lakos.

A Képviselő-testület felkéri a jegyzőt, hogy a Helyi Választási Bizottságba megválasztott személyek részére a megbízólevelet adja ki és biztosítsa, hogy a választási eljárásról szóló 2013. évi XXXVI. törvényben előírt esküt vagy fogadalmat a megválasztásukat követő öt napon belül a polgármester előtt letegyék.

Felelős: Dr. Simon Beáta jegyző

Határidő: 2023. november 30.

**Zalaszentgrót**, 2023.november 27.

|  |  |
| --- | --- |
|  | **Dr. Simon Beáta**  jegyző |

A határozati javaslat a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |