Szám: 1-10/2023.

11. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2023. november 30-i rendes, nyilvános ülésére**

**Tárgy:** Tájékoztató a Deák Ferenc Általános Iskola és Gimnázium 2022/2023. tanévének eredményeiről

**Tisztelt Képviselő-testület!**

A nemzeti köznevelésről szóló 2011. évi CXC. törvény (a továbbiakban: Nkt.) 74. § (1) bekezdése alapján 2013. január 1-jétől az állam gondoskodik - az óvodai nevelés, a nemzetiséghez tartozók óvodai nevelése, a többi gyermekkel, tanulóval együtt nevelhető, oktatható sajátos nevelési igényű gyermekek óvodai nevelése kivételével - a köznevelési alapfeladatok ellátásáról.

A Klebelsberg Intézményfenntartó Központról szóló, 2016. december 31-ig hatályos 202/2012. (VII.27.) Korm. rendelet 3. § (1) bekezdés c) pontjában a Kormány az állami köznevelési közfeladat ellátásában fenntartóként részt vevő szervként, ennek keretében az állami fenntartású köznevelési intézmények fenntartói jogai és kötelezettségei gyakorlására 2013. január 1-jei hatállyal a Klebelsberg Intézményfenntartó Központot (a továbbiakban: KLIK) jelölte ki.

Az Nkt. – 2016. december 31-ig hatályos – 74. § (4) bekezdése alapján a 3000 főt meghaladó lakosságszámú települési önkormányzat gondoskodik - a szakképző iskola kivételével - az illetékességi területén lévő összes, saját tulajdonában álló, az állami intézményfenntartó központ által fenntartott köznevelési intézmény feladatainak ellátását szolgáló ingó és ingatlan vagyon működtetéséről.

A működtetés keretében az Önkormányzat ellátja a KLIK-kel 2013. január 31-én kötött használati szerződés alapján a nemzeti köznevelésről szóló törvény végrehajtásáról szóló 229/2012. (VIII. 28.) Korm. rendelet 8. mellékletében meghatározott működtetési feladatokat.

Az állami köznevelési közfeladat ellátásában fenntartóként részt vevő szervekről, valamint a Klebelsberg Központról szóló 134/2016. (VI. 10.) Korm. rendelet alapján a köznevelési intézmények fenntartásával és működtetésével kapcsolatos feladatok ellátása céljából a KLIK-ből a területi szervei 2017. január 1-jével kiváltak, és a Korm. rendeletben meghatározott tankerületi központba olvadtak be. A KLIK 2017. január 1-jétől Klebelsberg Központ néven működik tovább. Az Átvevő illetékességi körébe tartozó köznevelési intézmények fenntartói jogai és kötelezettségei tekintetében 2017. január 1-jétől a KLIK jogutódja az Átvevő Tankerületi Központ.

Az Nkt. 2017. január 1. napjától hatályos 74. § (4) bekezdése alapján a tankerületi központ által fenntartott köznevelési intézmény feladatainak ellátását szolgáló, települési önkormányzati tulajdonú ingatlan és ingó vagyonra vonatkozóan a tankerületi központot ingyenes vagyonkezelői jog illeti meg mindaddig, amíg a köznevelési közfeladat a tankerületi központ részéről történő ellátása az adott ingatlanban meg nem szűnik.

Az Nkt. 99/G. § (1) bekezdése értelmében a tankerületi központ által fenntartott, települési önkormányzat által működtetett köznevelési intézmény 76. §-ban meghatározott működtetésével kapcsolatos jogviszonyokból származó jogok és kötelezettségek a tankerületi központot 2017. január 1-jétől illetik meg, illetve terhelik.

Az Nkt. 99/G. § (2) bekezdése szerint 2017. január 1-jével a tankerületi központ foglalkoztatotti állományába kerülnek a működtető önkormányzat által irányított költségvetési szervnél a tankerületi központ által fenntartott köznevelési intézmény működtetését és a működtetéshez kapcsolódó funkcionális feladatokat ellátó köztisztviselők, közalkalmazottak, munkavállalók, ha - a munkaviszonyban foglalkoztatottak kivételével - megfelelnek a 2016. december 31-én betöltött munkakörükre vonatkozóan a közszolgálati tisztviselőkről szóló törvényben, a közalkalmazottak jogállásáról szóló törvényben és végrehajtási rendeleteikben meghatározott képesítési előírásoknak.

Az Önkormányzat átadta az Átvevő részére az Nkt. alapján a KLIK fenntartásában lévő köznevelési intézmény(ek) Önkormányzat területén lévő ingatlanjainak és ingóságainak működtetését.

A fentiekből látható, hogy az önkormányzatnak minden kötelezettsége megszűnt az általános iskola és gimnázium fenntartása és működtetése kapcsán. Ennek ellenére önkormányzatunk minden helyi szinten fontos ügyben támogatást biztosít a mai napig és a jövőben is. Önkormányzatunk véleménye, hogy járási székhelyként városunk rangjához elengedhetetlenül hozzátartozik helyi iskola és gimnázium léte, következésképpen fejlődésének támogatása, hosszú távú létezéséhez szükséges feltételek biztosítása közös érdekünk. Meggyőződésem, hogy a helyi általános és gimnáziumi oktatás fennmaradásáért kötelességünk nemcsak szót emelni minden fórumon, hanem minden lehetőséget is meg kell ragadni az intézmény támogatása érdekében.

Megítélésem szerint a helyi intézmény hosszútávú megmaradása és oktatási rendszerben betöltött helyzetének megőrzéséhez és esetleges fejlesztéséhez pontosan és részletesen kidolgozott, a meglévő szakemberek javaslataival megalapozott integrált szakmai felkészülést mindenképpen el kell indítani. Ennek érekében az elmúlt években többször kértük az Intézményvezetőt az integrált szakmai felkészülés elindítására.

A Képviselő-testület 2022. október 27-i ülésén a Zalaszentgróti Deák Ferenc Általános Iskola és Gimnázium 2021/2022. évi beszámolóját a 119/2022. (X. 27.) számú képviselő-testületi határozatával az alábbi kitétellel fogadta el:

„Zalaszentgrót Város Önkormányzata Képviselő-testülete kéréssel fordul Kajári Attila Zalaegerszegi Tankerületi Központ igazgatójához és Dufkáné Vincze Mária intézményvezetőjéhez, hogy tegyen meg minden szükséges intézkedést a helyi köznevelés jövőbeni megtartásáért és fejlődéséért a Zalaszentgróti Deák Ferenc Általános Iskola és Gimnázium fennmaradását garantáló döntések meghozatalával, szakmai lehetőségek szélesebb körben történő kiaknázásával.”

Önkormányzatunk az idei évben is megkeresést küldött a Deák Ferenc Általános Iskola és Gimnázium intézmény vezetője részére, és kértem az intézmény 2022/2023 tanévének eredményeiről való írásbeli tájékoztatásukat.

A megkeresett intézmény részben eleget tett a felkérésnek, és az elért eredményeket részletesen tartalmazó beszámolót küldött vissza az önkormányzat felé. A beszámoló az 1. számú mellékletben érhető el. Az előrejelzések tükrében nem látható, hogy a jövőben újra elindításra kerül intézményi keretek között gimnáziumi osztály.

A Szociális és Humán Ügyek Bizottsága az előterjesztést a 2023. november 23-án tartott ülésén megtárgyalta, a 63/2023. (XI. 23.) számú határozatával elfogadta, és a T. Képviselő-testület részére elfogadásra javasolja.

**Kérem a T. Képviselő-testület tagjait, hogy a megküldött beszámolót tanulmányozza át és alakítsa ki álláspontját.**

**Határozati javalat:**

Zalaszentgrót Város Önkormányzata Képviselő-testülete a Zalaszentgróti Deák Ferenc Általános Iskola és Gimnázium 2022/2023. tanévének eredményeiről szóló tájékoztatóját elfogadja és egyben köszönetét fejezi ki az intézmény tantestülete és munkavállalói munkájáért.

Zalaszentgrót Város Önkormányzata Képviselő-testülete ugyanakkor sajnálattal konstatálja, hogy a helyi középfokú oktatás jövőbeni megmaradásának lehetősége jelentősen visszaesett a 2023/2024. tanévben ismételten elmaradt gimnáziumi osztályindítás révén, mely folyamat megállítása és az oktatás megtartása érdekében kéréssel fordul Kajári Attila Zalaegerszegi Tankerületi Központ igazgatójához és Dufkáné Vincze Mária Zalaszentgróti Deák Ferenc Általános Iskola és Gimnázium intézményvezetőjéhez, hogy tekintsék át a vármegyei és járási közoktatási lehetőségeket, melyek függvényében dolgozzanak ki a helyi intézmény hosszútávú megmaradása és oktatási rendszerben betöltött helyzetének megőrzéséhez szükséges intézkedési tervet.

Zalaszentgrót Város Önkormányzata Képviselő-testülete felkéri Baracskai József polgármestert, hogy a Zalaegerszegi Tankerületi Központ igazgatóját és Deák Ferenc Általános Iskola és Gimnázium intézményvezetőjét tájékoztassa a döntésről.

Határidő: 2023. december 31.

Felelős: Baracskai József polgármester

**Zalaszentgrót**, 2023. november 27.

|  |  |
| --- | --- |
|  | **Baracskai József**  polgármester |

Az előterjesztés a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |