Szám: 1-10/2023.

5.sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2023. november 30-i rendes, nyilvános ülésére**

**Tárgy:** A közterületek használatáról szóló 8/2014. (III. 28.) önkormányzati rendelet módosítása

**Tisztelt Képviselő-testület!**

Zalaszentgrót Város Önkormányzata Képviselő-testületének 8/2014. (III. 28.) önkormányzati rendelete (a továbbiakban: rendelet) tartalmazza a közterületek használatának szabályait. A közterületek rendeltetéstől eltérő célú használatának engedélyezése szerződés megkötésével történik, a rendeletben meghatározott használati díj megfizetésével. A közterület használati díj mértékét a rendelet 1. számú melléklete tartalmazza.

2023. november 15 napjáig 19 db közterület használati szerződés megkötésére került sor. A szerződésekben megállapított közterület használati díj mértéke: bruttó: 756 000,- Ft.

A jelenleg érvényben lévő használati díjakat a T. Képviselő-testület 20/2022. (XI.23.) számú rendeletének elfogadásával módosította 2023. január 1-jei hatállyal, amely átlagosan 35%-os mértékű emelést tartalmazott. A jelenleg hatályos díjszabás jelen előterjesztés keretében kerül áttekintésre.

A jelenleg hatályos díjszabás a következő:

|  |  |  |
| --- | --- | --- |
|  | **Közterület-használat célja** | **Használati díj mértéke 2023. január 01. napjától** |
| 1. | Hirdető berendezés, hirdetmény elhelyezése | **1.775,-** Ft/m2/hó |
| 2. | Üzlet homlokzatával érintkező közterületen történő árubemutatás, önálló árubemutató vitrin, állvány elhelyezése | **1.775,-** Ft/m2/hó |
| 3. | Tüzelőanyag, bútor, lakásfelszerelési cikk közterületi tárolása | **55,-** Ft/m2/nap |
| 4. | Építőanyag, törmelék, konténer közterületi tárolása | **55,-** Ft/m2/nap |
| 5. | Építési, felújítási munkálatokkal kapcsolatos állvány közterületi felállítása, építési munkaterület lehatárolása | **55,-** Ft/m2/nap |
| 6. | Mozgóbolti árusítás | **945,-** Ft/hét |
| 7. | Mozgóárusítás | **675,-** Ft/alkalom |
| 8. | Alkalmi, ünnepeket megelőző, valamint rendezvényekhez kapcsolódó árusítás | **705,-** Ft/m2/nap |
| 9. | Vándorcirkuszi tevékenység folytatása | **205,-** Ft/m2/nap |
| 10. | Úttesten kívüli, 48 órát meghaladó folyamatos gépjárműtárolás | **855,-** Ft/m2/hó |
| 11. | Közúti közlekedésre alkalmatlan jármű 48 órát meghaladó tárolása | **1.620,-** Ft/m2/nap |
| 12. | Vendéglátóipari előkert, kerthelyiség, illetve terasz kialakítása | **1.070,-** Ft/m2/hó |
| 13. | Alkalmi jellegű vendéglátás | **105,-** Ft/m2/nap |
| 14. | Fülke, bódé, pavilon elhelyezése | **1.775,-** Ft/m2/hó |
| 15. | Családi eseményhez kapcsolódó közterület-használat | **30,-** Ft/m2/nap |

A díjtételek és a fennálló szerződések megkötésének gyakorlata felülvizsgálatra kerül, azok módosítására az alábbi javaslatot teszem:

Minden díjtétel esetében javaslom a díjak egységre meghatározott összegének megtartását, azonban a

3. Tüzelőanyag, bútor, lakásfelszerelési cikk közterületi tárolása

4. Építőanyag, törmelék, konténer közterületi tárolása

5. Építési, felújítási munkálatokkal kapcsolatos állvány közterületi felállítása, építési munkaterület lehatárolása

8. Alkalmi, ünnepeket megelőző, valamint rendezvényekhez kapcsolódó árusítás

13. Alkalmi jellegű vendéglátás

14. Fülke, bódé, pavilon elhelyezése

15. Családi eseményhez kapcsolódó közterület-használat

célok esetében – tekintettel a megnövekedett adminisztrációs, elsősorban postaköltségek növekedésére - javaslom, minimum 5 000 Ft. összegű díjtétel megállítását.

Magyarország gazdasági stabilitásáról szóló 2011. évi CXCIV. törvény 32.§- a alapján a *„Fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie.”*

Tekintettel arra, hogy a tervezett módosítás a fizetési kötelezettséget növeli, így a hatálybalépés időpontjaként a 2024. január 01-i határidő javasolt, amely lehetőséget teremt a lakosság megfelelő tájékoztatására, ezáltal az érintettek részéről az új szabály betartásához szükséges intézkedések előkészítésére, megtételére is.

A rendeletben szerepel a mozgóbolti, valamint külön díjtétellel szerepel a mozgó árusítás is.

A mozgóárusításra vonatkozó közterület használati szerződés megkötésére az elmúlt 5 év során nem került sor. A mozgóbolti árusítás meghatározásába (kiskereskedelmi tevékenység folytatására kialakított járművel, illetve járműre szerelt vagy általa vontatott eszközzel folytatott árusítás) beletartozik a mozgóárusítás is, így a mozgóárusítás indokolatlanná válik, ezért kikerül a rendeletből.

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt képviselő-testületet:

**A rendelettervezet jelentősnek ítélt hatásai:** A társadalmi és gazdasági hatásvizsgálat kapcsán megállapítható, hogy a rendelettervezet igazodik a központi jogszabályokhoz. A tervezett módosítás a közterület használati díjak módosítását irányozza elő, amely időszerűvé és indokolttá vált az utóbbi években tapasztalt pandémiás helyzet, valamint a 2022. február óta zajló orosz-ukrán háború következtében kialakult kedvezőtlen gazdasági és inflációs környezet miatt. A rendelet módosításának környezeti hatása nem értelmezhető.

**A rendelet megalkotásának szükségessége, a jogalkotás elmaradásának várható következményei:** A rendelet megalkotásának szükségességét indokolja a jelenleg tapasztalható

kedvezőtlen gazdasági és inflációs környezet, amely a települési önkormányzatokat is nehéz helyzetbe hozza. A használati díjak emelése a megnövekedett adminisztrációs, elsősorban postaköltségek növekedésére tekintettel válik indokolttá, amellyel némi többletbevétel realizálható.

**A rendelet alkalmazásához szükséges személyi, szervezeti, tárgyi és pénzügyi feltételek:** Az új szabályok alkalmazásához, végrehajtásához szükséges személyi, szervezeti, tárgyi feltételek adottak. A pénzügyi feltételek rendelkezésre állnak.

A fentiekben foglaltak alapján javaslom a közterületek használatáról szóló 8/2014. (III. 28.) számú önkormányzati rendelet módosítását. A rendelet-tervezet jelen előterjesztés 1. számú mellékletét képezi.

A Pénzügyi és Ügyrendi Bizottság az előterjesztést a 2023. november 23-i ülésén megtárgyalta, az 63/2023. (XI. 23.) számú határozatával elfogadta, és a Képviselő-testületnek elfogadásra javasolta.

A Gazdasági és Városfejlesztési Bizottság az előterjesztést a 2023. november 23-én tartott ülésén megtárgyalta, a 88/2023. (XI. 23.) számú határozatával elfogadta, és a T. Képviselő-testület részére elfogadásra javasolja.

Kérem a T. Képviselő-testületet, hogy az előterjesztést megtárgyalni majd a közterületek használatáról szóló 8/2014. (III.28.) önkormányzati rendelet módosítását elfogadni szíveskedjen.

**Zalaszentgrót**, 2023. november 27.

|  |  |
| --- | --- |
|  | **Baracskai József**  polgármester |

Az előterjesztés a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |

1. melléklet

**Zalaszentgrót Város Önkormányzata Képviselő-testületének 25/2023. (XII. 1.) önkormányzati rendelete**

**A közterületek használatáról szóló 8/2014. (III. 28.) önkormányzati rendelet módosításáról**

Zalaszentgrót Város Önkormányzata Képviselő-testülete az Alaptörvény 32. cikk (2) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 42. § 1. pontjában meghatározott feladatkörében eljárva a közterületek használatáról szóló 8/2014. (III. 28.) önkormányzati rendelet módosításáról a következőket rendeli el:

**1. §**

A Zalaszentgrót Város Önkormányzata Képviselő-testületének a közterületek használatáról szóló 8/2014. (III. 28.) önkormányzati rendelete 6. § e) pontja helyébe a következő rendelkezés lép:

*(Közterület-használati szerződés megkötése szükséges a közterület alábbi célokra való igénybevételéhez:)*

„*e)* mozgóbolti árusításhoz, alkalmi és ünnepeket megelőző, valamint rendezvényekhez kapcsolódó árusításhoz,”

**2. §**

A Zalaszentgrót Város Önkormányzata Képviselő-testületének 8/2014. (III. 28.) önkormányzati rendelete a közterületek használatáról szóló Zalaszentgrót Város Önkormányzata Képviselő-testülete 10. § (3) bekezdése helyébe a következő rendelkezés lép:

„(3) A kérelemnek tartalmaznia kell:

*a)* a kérelmező azonosítására szolgáló adatokat,

*b)* a közterület-használat célját és időtartamát,

*c)* a közterület-használat módját, a kihelyezésre kerülő tárgyak pontos leírását,

*d)* a közterület-használat helyének - helyszínrajz vagy egyértelmű leírás segítségével történő - pontos meghatározását, valamint a használni kívánt közterület m2-ben megjelölt nagyságát oly módon, hogy a megkezdett m2 egésznek minősül,

*e)* mozgóbolti árusítás esetén az útvonaltervet,

*f)* a kérelmező nyilatkozatát, hogy az Önkormányzattal szemben közterületi díjtartozása, köztartozása vagy polgári jogi megállapodásból eredő egyéb tartozása nem áll fenn.”

**3. §**

A Zalaszentgrót Város Önkormányzata Képviselő-testületének a közterületek használatáról szóló 8/2014. (III. 28.) önkormányzati rendelete 1. melléklete helyébe az 1. melléklet lép.

**4. §**

Hatályát veszti a Zalaszentgrót Város Önkormányzata Képviselő-testületének a közterületek használatáról szóló 8/2014. (III. 28.) önkormányzati rendelete 3. § h) pontja.

**5. §**

Ez a rendelet 2024. január 1-jén lép hatályba, és 2024. január 2-án hatályát veszti.

Baracskai József Dr. Simon Beáta

polgármester jegyző

A rendelet 2023. december 1. napján kihirdetésre került.

Dr. Simon Beáta

jegyző

*1. melléklet a 25/2023. (XII. 1.) önkormányzati rendelethez*

„*1. melléklet*

(A melléklet szövegét a(z) 1\_melléklet.pdf elnevezésű fájl tartalmazza.)”

***Közterület használati díjak***

|  |  |  |
| --- | --- | --- |
|  | **Közterület-használat célja** | **Használati díj** |
| 1. | Hirdető berendezés, hirdetmény elhelyezése | **1.775,-** Ft/m2/hó |
| 2. | Üzlet homlokzatával érintkező közterületen történő árubemutatás, önálló árubemutató vitrin, állvány elhelyezése | **1.775,-** Ft/m2/hó |
| 3. | Tüzelőanyag, bútor, lakásfelszerelési cikk közterületi tárolása | **55,-** Ft/m2/nap, de minimum 5.000,- Ft |
| 4. | Építőanyag, törmelék, konténer közterületi tárolása | **55,-** Ft/m2/nap, de minimum 5.000,- Ft |
| 5. | Építési, felújítási munkálatokkal kapcsolatos állvány közterületi felállítása, építési munkaterület lehatárolása | **55,-** Ft/m2/nap, de minimum 5.000,- Ft |
| 6. | Mozgóbolti árusítás | **945,-** Ft/hét |
| 8. | Alkalmi, ünnepeket megelőző, valamint rendezvényekhez kapcsolódó árusítás | **705,-** Ft/m2/nap, de minimum 5.000 ,- Ft |
| 9. | Vándorcirkuszi tevékenység folytatása | **205,-** Ft/m2/nap |
| 10. | Úttesten kívüli, 48 órát meghaladó folyamatos gépjárműtárolás | **855,-** Ft/m2/hó |
| 11. | Közúti közlekedésre alkalmatlan jármű 48 órát meghaladó tárolása | **1.620,-** Ft/m2/nap |
| 12. | Vendéglátóipari előkert, kerthelyiség, illetve terasz kialakítása | **1.070,-** Ft/m2/hó |
| 13. | Alkalmi jellegű vendéglátás | **105,-** Ft/m2/nap, de minimum 5.000,- Ft |
| 14. | Fülke, bódé, pavilon elhelyezése | **1.775,-** Ft/m2/hó, de minimum 5.000,- Ft |
| 15. | Családi eseményhez kapcsolódó közterület-használat | **30,-** Ft/m2/nap, de minimum 5.000,- Ft |

**A díjak az ÁFÁ-t nem tartalmazzák.**

Végső előterjesztői indokolás

**Általános indokolás**

Magyarország helyi önkormányzatairól szóló 2011. évi CLXXXIX. törvény 13. §. (1) bekezdésének 2. pontjában kapott felhatalmazás alapján Zalaszentgrót Város Önkormányzata Képviselő-testülete településüzemeltetés (a köztemetők kialakítása és fenntartása, a közvilágításról való gondoskodás, kéményseprő-ipari szolgáltatás biztosítása, a helyi közutak és tartozékainak kialakítása és fenntartása, közparkok és egyéb közterületek kialakítása és fenntartása, gépjárművek parkolásának biztosítása) körében a közterületek használatára vonatkozó helyi szabályokat a 8/2014. (III. 28.)számú rendeletében (a továbbiakban: Rendelet) határozta meg. A tervezett módosítás a közterület használati díjak módosítását irányozza elő, amely időszerűvé és indokolttá vált az utóbbi években tapasztalt pandémiás helyzet, valamint a 2022. február óta zajló orosz-ukrán háború következtében kialakult kedvezőtlen gazdasági és inflációs környezet miatt. A rendelet megalkotásának szükségességét indokolja a jelenleg tapasztalható kedvezőtlen gazdasági és inflációs környezet, amely a települési önkormányzatokat is nehéz helyzetbe hozza. A használati díjak emelése a megnövekedett adminisztrációs, elsősorban postaköltségek növekedésére tekintettel válik indokolttá, amellyel némi többletbevétel realizálható. A mozgóárusításra vonatkozó közterület használati szerződés megkötésére az elmúlt 5 év során nem került sor. A mozgóbolti árusítás meghatározásába (kiskereskedelmi tevékenység folytatására kialakított járművel, illetve járműre szerelt vagy általa vontatott eszközzel folytatott árusítás) beletartozik a mozgóárusítás is, így a mozgóárusítás indokolatlanná válik, ezért kikerül a rendeletből.

**Részletes indokolás**

**1. §-hoz**

A rendelet 1. §-a a mozgóárusításra vonatkozó szabályozás módosítását tartalmazza az érintett rendelkezések újraszabályozása révén.

**2.§-hoz**

A rendelet 2.§-a a mozgóárusításra vonatkozó szabályozás módosítását tartalmazza az érintett rendelkezések újraszabályozása révén.

**3.§-hoz**

A rendelet 3.§-a az új díjszabás 1. mellékletben való átvezetését tartalmazza az 1. melléklet újraszabályozása révén.

**4.§-hoz**

A rendelet 4.§-a a mozgóárusításra vonatkozó hatályon kívül helyező rendelkezést tartalmaz.

**5.§-hoz**

A rendelet 5.§-a a hatálybalépésre és a hatályon kívül helyezésre vonatkozó rendelkezéseket határozza meg.